kardosdrur/scandi-wiki huggingface dataset:
Karen Meyer

Karen Martha Meyer (10. marts 1911 i København – 30. november 1968) var en dansk skuespiller.

Meyer er datter af Martha Ida Reissemann og Torben Meyer. Hun blev elev hos Albert Luther og blev efterfølgende uddannet på Apolloteatret og Nørrebros Teater. Efterfølgende var hun knyttet til Odense Teater 1937-1941 og senere ved flere scener i København, bl.a. Nygade-Teatret, Riddersalen 1944-1945 og 1945 Allé-Scenen. I 1949 vendte hun tilbage til Odense Teater, hvor hun var til 1950. Fra 1965 optrådte hun som guitarsangerinde og medvirkede i flere kabaretter.

Filmografi 
 I går og i morgen (1945)
 Hr. Petit (1948)
 Det gælder os alle (1949)
 Det sande ansigt (1951)
 Min datter Nelly (1955)

Eksterne henvisninger 
 

Skuespillere fra Danmark
Fernanda Movin

Fernanda Movin (født Rauch, 16. november 1888 i København – 3. december 1974) var en dansk skuespiller.

Movin debuterede på Casino, og tog efterfølgende på turné med Oddgeir Stephensen, Axel Jacobsen og Otto Jacobsen. Fra 1917-1921 havde hun flere roller ved Odense Teater, og drev i en periode sommerteater i Rudkøbing.

Hun var gift med Rasmus Movin og er mor til Lisbeth Movin. Fernanda Movin er begravet på Bispebjerg Kirkegård.

Filmografi 
 En sømand går i land (1954)
 Min datter Nelly (1955)
 Taxa K-1640 Efterlyses (1956)
 Mig og min lillebror og storsmuglerne (1968)

Eksterne henvisninger 
 

Skuespillere fra Danmark
Einar Dalsby

Einar Dalsby (døbt Ejner Petersen, 21. januar 1897 i Lille Lindet, Birket Sogn – 22. september 1946 i Charlottenlund) var en dansk skuespiller.

Dalsby debuterede i 1919 på Folketeatret. I 1921 tog han på turné i provinsen og blev senere tilknyttet Aalborg Teater. Tilbage i København i 1941 fik hans jobs ved Nygade-Teatret og Riddersalen.

Han døde ved sporvognsstoppestedet ved Femvejen i Charlottenlund.

Filmografi 
 Den ny husassistent (1933)
 Bolettes Brudefærd (1938)
 Jens Langkniv (1940)
 Elly Petersen (1944)
 De tre skolekammerater (1944)
 Billet mrk. (1946)

Eksterne henvisninger 
 
 

Skuespillere fra Danmark
Nygade Teatret

Nygade Teatret var et teater og senere en biograf beliggende på Nygade 3 på Strøget i København (lige til højre for den nuværende Normal-hjørnebutik).

Historie 
Teatret, der havde 433 pladser, blev indviet i 1941 i nogle lokaler, der tidligere rummede en biograf. Det lukkede allerede i 1956. Lokalerne blev efterfølgende brugt til en biograf. Biografen lukkede i 1986.

Repertoire 
Genremæssigt befandt teatrets opsætninger sig ofte i den lettere ende; med bl.a. farcer som Charleys Tante. Knud Pheiffer stod fra midten af 1940'erne for sommerrevyerne på stedet. Den sidste opsætning var Finn Methlings Den kinesiske æske. 

Om den efterfølgende biografs repertorie skriver Jørgen Stegelmann i bogen Mine biografer om Nygade Teatrets oprindelige repertoire, at "man anede en bevidst kunstnerisk linje, et ønske om at spille store film og ikke lade sig friste af storfilm", men at dette senere blev til et "rodet og ubestemmeligt repertoire" med bl.a. den franske sexfilm Emmanuelle (1974). 

Teatre i København
Indre By (København)
Dansk Landbrug

Dansk Landbrug er en paraplyorganisation for danske landbo- og familielandbrugsforeninger. I alt har de ca. 50 lokale medlemsforeninger under Dansk Landbrug 51.000 medlemmer (2006).

Organisationen blev dannet i 2003 som en fusion af Landboforeningerne og Dansk Familielandbrug. Formålet for Dansk Landbrug er at varetage landmændenes interesser både erhvervspolitisk, fagligt, socialt og kulturelt.

Sammen med andre organisationer og andelsselskaber indgik Dansk Landbrug i Landbrugsraadet. Fra 2009 indgår Dansk Landbrug i fusionen Landbrug & Fødevarer.

Se også 
 Landbrugslotteriet

Eksterne henvisninger 
 Dansk Landbrugs hjemmeside
 Dansk Landbrugs hjemmeside om rådgivningsdelen
 Dansk Landbrugs Landscenter

Landbrug
Landbrugsorganisationer
Walther Richter

Walther Richter (født 25. september 1944) er en tidligere dansk fodboldspiller og træner. Civilt er han uddannet folkeskolelærer 1968 på Odense Seminarium og blev senere lektor samme sted.

Sportslig karriere

Fodbold 
Richter spillede højre innerwing på det B 1909-hold, som blev Danmarksmester 1964 og og vandt Landspokalturneringen 1971, idet Richter spillede for klubben op gennem 1960'erne og i begyndelsen af 1970'erne.
I 1964 var han med på holdet i Mesterholdenes Europa Cup imod Real Madrid, der ubesværet vandt 5-2 i Odense og 4-0 i Madrid, Walther Richter og John Danielsen scorede målene mod Real Madrid. B 1909 deltog atter i Europa Cuppen i 1965, hvor modstanderne var Dinamo Bukarest, der vandt 4-0 i den rumænske hovedstad og efterfølgende 3-2 i Odense.
I Messebyturneringen, forløberen for UEFA Cupen, deltog han på B 1909's hold to gange. Hjemme mødte klubben i 1966 S.S.C. Napoli, der vandt 4-1 og 2-1 i Italien. I 1968 tabte B 1909 ude til Hannover 96 2-3. Walther Richter og Torben Hansen scorede. I Odense vandt tyskerne 1-0.
Den sidste tur ud i Europa fandt sted i 1971, hvor B 1909 som danske pokalvindere skulle ud i kvalifikation om en plads i Pokalvindernes hovedturneringen. B 1909 vandt hjemmekampen over Austria Wien 4-2 med 10.822 tilskuere på plads. Niels Thorn, Walther Richter, Mogens Berg og Hugo Andersen scorede. I returkampen i Wien vandt Austria 2-0 og gik dermed videre på reglen om udebanemål.

Richter var træner for Odense Boldklub 1986-1987, hvor han førte klubben til en 8. og 4. plads i landets bedste række.

Bordtennis 
Walther Richter var desuden en habil bordtennisspiller. I 1961 blev han dansk juniormester, da han vandt doublen med Vagn Lyhne, og i 1962 blev han fynsk mester i mixed-double med Ane Fisker Knudsen.

Familie 
Walther Richters far Willy Richter, som var tysker, født i Mähren (Tjekkoslovakiet), var anfører på B 1909's førstehold i 1930'erne og 1940'erne. Han var klubbens formand 1963-1967.
Walther Richter har to børn.

Bibliografi 
 Instruktionsbog i fodbold af Henning Enoksen, Søren Kjems-Petersen og Walther Richter. udgivelsesår: 1981,

Eksterne henvisninger 
 
 Walther Richter Foska-billed, 1965
 Walther Richter fra Billed Bladets billedserie, 1969
 Walther Richter complete profile on Playerhistory 
 FBTU – Fynske mestre – Senior

Fodboldspillere fra Danmark
Fodboldtrænere fra Danmark
Fodboldspillere fra B1909
Bordtennisspillere fra Danmark
Lærere fra Danmark
Kasper Andersen (skuespiller)

Kasper Tuxen Andersen (født 23. april 1977 i København) er en dansk filmfotograf og skuespiller. Han afsluttede sin uddannelse som fotograf fra Den Danske Filmskole i 2003.

Filmografi 
 Møv og Funder (1991)
 Roser og persille (1993)
 Operation Cobra (1995)

Tv-serier 
 Edderkoppen (2000)

Kilder

Eksterne henvisninger 
 

Skuespillere fra Danmark
Filmfotografer fra Danmark
Alexander Foss

Einar Alexander Foss (født 1. oktober 1858 i Viborg, død 24. november 1925 på Høvildgård ved Salten Langsø) var en dansk ingeniør, direktør, folketingsmedlem og landstingsmedlem.

Han var søn af stiftlandinspektør Vilhelm Daniel Christian Foss (død 1862) og Anny Cathinka født Kornerup.

Han blev i 1891 gift med Frederikke Margrethe Schultz (født 1861), datter af Johan Philip Schultz og Hansine Haagen, og fik børnene Einar Philip (1893), Torben Alexander (1894), Rigmor Margrethe (1895) og Erling Christian (1897), Sigrid Agnete og Magrethe Frederikke.

Han blev gift anden gang 1924 med Edda Marie Elisabeth Hostrup-Schultz, datter af Jens Johan Frederik Hostrup Schultz og Marie Charlotte Elisabeth Lilla Rönchendorff.

Karriere 
Han blev student fra Haderslev i 1876 og i 1882 cand.polyt.

Han var 1876-84 tømrerlærling, soldat og arbejdede med opvarmningsanlæg. I 1884 var han leder af bygningen af en kakkelfabrik for Hakkemose Teglværk.

I 1885 kom han til ingeniørfirmaet F.L. Smidth, hvor han i 1887 sammen med Poul Larsen blev medejer, og hvor firmaet samtidigt skiftede navn til F.L. Smidth & Co. Han var i 1892 medstifter af Dansk Ingeniørforening, hvor han var formand fra 1904-07. Han var desuden 1903-12 formand for Sammenslutningen af Arbejdsgivere inden for Dansk Jernindustri og 1911-21 formand for Industrirådet.

Han var 1915-18 medlem af Folketinget og 1918-20 medlem af Landstinget. Han var Kommandør af 2. grad af Dannebrogordenen og Dannebrogsmand.

Foss blev æresmedlem af Dansk Ingeniørforening 1922. Han grundlagde Alex. Foss' Industrifond.

Et mindesmærke over ham står i form af Johannes Bjergs heroiske statue Den unge Industri ved Industriens Hus. Han er også gengivet på maleriet Industriens Mænd.

Ligesom sin F.L. Smidth-kollega Poul Larsen var Foss ejer af store skovområder nær Silkeborg, herunder herregården Løvenholt og skovgodset Høvildgård (1908), som blev tegnet af Gotfred Tvede. I 1917 lod han desuden Tvede opføre en byvilla i Valby og 1920 ombygge Løvenholt.

Foss er begravet på Vestre Kirkegård.

Se også 
 Alexander Foss' Guldmedalje
 F.L. Smidth & Co. familiefilm - farfar og farmor 1921, filmoptagelser af Alexander Foss med familie

Litteratur 
 Alex Foss, Memoirer fra 1. verdenskrig, udgivet af Poul Melgaard og Erling Foss, Carit Andersens Forlag 1972. Jørgen Fink: Anmeldelse af bogen, Historie/Jyske Samlinger, Bind 10 (1972-1974), 2 
 Steen Andersen og Kurt Jacobsen, Foss, Børsens Forlag 2008.

Kilder

Eksterne henvisninger 

Civilingeniører fra Danmark
Landstingsmedlemmer i 1910'erne
Landstingsmedlemmer i 1920'erne
Folketingsmedlemmer i 1910'erne
Fondsstiftere fra Danmark
Personer fra Viborg
Godsejere fra Danmark
Danskere i 1800-tallet
Danskere i 1900-tallet
Selvbiografer fra Danmark
Kommandører af Dannebrog
Medlemmer af Industrirådet
Personer i Kraks Blå Bog (afdøde)
Fabrikanter fra Danmark
Personer med tilknytning til FLSmidth
Personer i Dansk Biografisk Leksikon
Legatstiftere fra Danmark
Filantroper fra Danmark
Alexander
Landstingsmedlemmer fra Det Konservative Folkeparti
Dansksprogede forfattere fra Danmark
Einar Philip Foss

Einar Philip Foss (født 29. januar 1893 i København, død 6. april 1967 smst.) var en dansk erhvervsmand og politiker. 

Han var søn af ingeniør Alexander Foss (død 1925) og hustru Margrethe født Schultz (død 1922). Han blev i 1924 gift med Cordelia (født 1896), datter af ingeniør Frederik Læssøe Smidth og hustru Katha født Harboe.

Karriere 
Han blev student fra Borgerdydskolen 1911 og cand.polyt. i 1920 og var herefter ansat i F.L. Smidth & Co. fra 1920 til 1945 og direktør samme sted 1940-41.

Han var formand for bestyrelserne for A/S Faxe Kalkbrud, A/S Cement Investment, A/S Gyro, A/S Kagstrup Kalkværk, A/S Hedehus Teglværket og A/S Aalborg Portland-Cement-Fabrik; medl. af bestyrelserne for A/S F L Smidth & Co., A/S Fællesagenturet for Faxe-Limhamn Kalkbrud, A/S Sadolin & Holmblad, Kemisk Værk Køge, A/S m.fl.

Medindehaver af Interessentskabet Dansk Skrivemaskinefabrik og Interessentskabet Wyta samt direktør i A/S Gyro, Skive Jernstøberi og Maskinfabrik.

Han var medlem af Landstinget 1943-53 og af Folketinget 1953-57, valgt for Det Konservative Folkeparti, som han var formand for fra 1957 til 1965

Kilder 
 Kraks Blå Bog 1957 .

Eksterne henvisninger 
 

Modstandsfolk fra Danmark
Folketingsmedlemmer i 1950'erne
Tidligere folketingsmedlemmer fra Det Konservative Folkeparti
Personer i Kraks Blå Bog (afdøde)
Landstingsmedlemmer i 1940'erne
Landstingsmedlemmer i 1950'erne
Personer fra København
Fabrikanter fra Danmark
Personer med tilknytning til FLSmidth
Einar Philip
Landstingsmedlemmer fra Det Konservative Folkeparti
Friendly Fire (bog)

Kirsten Olstrup Seegers Friendly Fire er en biografi/erindringer om hendes far, Aage Olstrup.

Bogen bygger på de breve, Olstrup skrev på cigaretpapir og fik smuglet ud af Vestre Fængsel, hvor han sad i 1944. Olstrup var kaptajn i hæren og agent for britisk Secret Service. Han blev stukket af "venner" (deraf bogens titel), da han allerede var taget af Gestapo for en våbensag. Han kom til Frøslevlejren og derfra til Tyskland med den første transport til kz-lejrene. Han fik kun set sin nyfødte datter én gang. I 1944 i Vestre Fængsels tyske afdeling.

Det har været vanskeligt at få oplysninger om ham, både fordi han har haft held til at skjule meget af sin sin spionvirksomhed, og fordi England ikke åbner arkiver om MI6. Danske arkiver har været uoverskuelige, men en række øjenvidneberetninger om ham og kz-lejrene Neuengamme og Porta Westfalica (bl.a. af Charlie Rasmussen og Vincent Lind) giver tydeligt indtryk af, at selv de almindelige kz-lejre ikke var feriekolonier. Aage Olstrup døde af sult og udmattelse i Tyskland i februar 1945.

Bogen kommer ind på de store modsætningsforhold (friendly fire) i de to afdelinger af Secret Service i Danmark, de betydelige indbyggede ideologiske og personlige konflikter i den danske frihedskamp og tidens uhyggelige skødesløshed, den dårlige Security. Flammen og Citronen nævnes lige i en beretning, og der fortælles kort om den overraskende politiske udvikling i efterkrigstiden og det at vokse op uden far.

Friendly Fire udkom den 1. oktober 2008 på Bornholms Tidendes Forlag.
Beretningen har inspireret Sven Holm til novellen Bersærk, Fantastiske Fortællinger, DR 2006. Den og to andre er i 2011 indstillet til Danske Banks litteraturpris' kr. 300.000.

Biografier
Litteratur i 2008
Hypo Real Estate

Hypo Real Estate Holding AG er et holdingselskab med hjemsted i München, Tyskland, som består af et antal banker, som finansierer fast ejendom (). Selskabets aktiviteter spænder over tre sektorer af fast ejendom: Kommercielle ejendomme , infrastruktur og offentlig finansiering, samt værdipapirmarkedet og investerings management. Hypo Real Estate er den anden største udlåner til kommercielle ejendomme i Tyskland.

Banken blev dannet i 2003 ud fra HypoVereinsbanks afdeling for finansiering af fast ejendom. Den beskæftiger 2.000 mennesker og har siden 19. december 2005 været en af de 30 medlemmer af DAX børs-indekset over større tyske selskaber. I 2007 opkøbte den det irske ejendomfinancerings-selskab Depfa Bank for 5 mia. € (ca. 37 mia. kr.)

Forretningsområder 
Foruden Tyskland er selskabet repræsenteret i flere lande med datterselskaber eller filialer. Selskabet har omfattende forretninger i USA, som ledes fra kontoret i New York City. Bland andet har Hypo Real Estate deltaget i finansiering af kendte bygninger som
Chrysler Building og den skyskraber, som Donald Trump er ved at bygge i Las Vegas.

Aktionærstruktur 
26,95 % af kapitalen er fordelt på mange hænder; Aktionærer med mere end 5 % andel af aktierne er (september 2008):

 24,13 % – J.C. Flowers, New York, USA
 9,31 % – Capital Research and Management Company, Los Angeles, USA
 7,00 % – Grove International Partners, New York, USA
 5,33 % – Close Trustees (Cayman), George Town, Cayman Islands
 5,14 % – Orbis Investment Management, Hamilton, Bermuda

Finansielle problemer 

Hypo Real Estate løb ind i finansielle problemer under likviditetskrisen i september-oktober 2008, primært på grund af den voldsomme gældsbyrde i datterselskabet Depfa.

Depfa 
Depfa, som tidligere blev ledet af danskeren Bo Heide-Ottosen, havde formidlet penge til offentlige institutioner, bl.a ved brug af lange lån finansieret af korte kreditter. Da andre banker som følge af den internationale krise ikke har villet give Depfa flere midler, udløste det likviditetsproblemer. Det er denne pengeknaphed, som den tyske regering nu søger at afhjælpe, tilsyneladende med en blanding af statsgarantier og øjeblikkelige kontanter.

Tysk regering kommer til hjælp 
Den 29. september 2008 meddelte den tyske finansminister Peer Steinbruck at en kredit på 35 mia. € ville blive givet til Hypo Real Estate fra den tyske føderale regering og et konsortium bestående af tyske banker. Denne aftale faldt på gulvet den 4. oktober 2008, da bankkonsoriet bakkede ud af frygt for at beløbet ikke var stort nok til at dække Depfa's gældsposter.. 

Den 5. oktober 2008 kom en ny aftale i stand, dengang på 50 mia. € (373 mia. kr.), hvoraf regeringens andel er 26,5 mia. € (198 mia. kr.).

Datterselskaber 
 Hypo Real Estate Bank International
 Hypo Real Estate Bank
 Hypo Public Finance Bank
 Hypo Pfandbrief Bank International
 DEPFA Bank
 DEPFA Deutsche Pfandbriefbank

Noter

Eksterne links 
 Official site 
 DEPFA Bank

Banker fra Tyskland
Enheder involveret i den amerikanske hus-boble
Haslev Seminarium

Haslev Seminarium fandtes fra 1905-2010. Fra 2008-10 var seminariet et kombineret lærer- og pædagogseminarium.

Oprindeligt var Haslev Seminarium en selvejende institution, der blev oprettet i 1905 i Haslev af Indre Mission til uddannelse af folkeskolelærere. De mest markante tilbygninger fra 1962–69 er undervisningsfløje og et kollegium med værelser til 100 lærerstuderende tegnet af arkitektparret Inger og Johannes Exner. Seminariet lukkede pr. 1. september 2010.

Fra 2008 huses Hindholm Socialpædagogiske Seminarium på Haslev Seminarium, hvis officielle betegnelse for tiden er: Læreruddannelsen i Haslev under Professionshøjskolen Sjælland University College. Tidligere (fra 2001) var betegnelsen: CVU Sjælland.

Tidligere valgte mennesker en læreruddannelse fra Haslev Seminarium (eller et af de andre kristne seminarier) på grund af det kristne islæt; men det har med tiden ændret sig, så seminariet vælges på grund af sin beliggenhed, og mange studerende ved ikke, at seminariet er grundlagt som et kristent seminarium i en indremissionsk by. De andre indremissionske seminarier er Nørre Nissum Seminarium fra 1892 og Århus Seminarium fra 1909. Oprindeligt grundlagt som KFUM-seminarier er: Frederiksberg Seminarium og Hellerup Seminarium.

Haslev Seminariums Elevforening er en selskabelig forening for tidligere seminarieelever / lærerstuderende.

Forstandere og rektorer 
Fra 1959 tituleredes seminarieforstandere som rektorer
 1905-1918 Oscar Pedersen
 1919–1950 N.H. Rasmussen (1882–1955)
 1950–1977 K.F. Brondbjerg (1907–1990)
 1977-1993 Johannes Honoré (1933-2006)
 1993-2002 Finn Erik Larsen (1940- )
 2002-2008 Sverri Hammer úr Skúoy (1965- )

Kendte dimittender 
 1914 Rasmus Christian Rasmussen, viceskoleinspektør og sløjdlærer
 1930 Martin A. Hansen, lærer og forfatter
 1956 Lars Chemnitz, grønlandsk politiker
 1970 Henning Jensen, socialdemokratisk borgmester i Næstved (1988-2011)
 1972 Jens Christian Larsen, venstre-politiker
 1988 Jann Sjursen, medlem af Kristeligt Folkeparti, MF, energiminister (1993-94)

Referencer

Eksterne henvisninger 
 Læreruddannelsen i Haslev 
 Jubilæumsskrift – Haslev Seminarium 100 år, 1905-2005. Ved Sverri Hammer. 92 sider. Haslev 2005.
 Samarbejde med Huelva Universitet

Seminarium
Seminarier
Etableret i 1905
Ophørt i 2010
Seminarium
Narcis

Narcis (Narcissus) bedre kendt som Påskelilje er en slægt med cirka 50 arter, der er udbredt i Nordafrika, Mellemøsten og Sydeuropa. Det er flerårige urter med ægformede knolde (løg). Bladene sidder enkeltvis eller danner grundstillede rosetter. De er tykke, linjeformede til tungeformede og flade. Blomsterne sidder enkeltvis eller samlet i endestillede stande på særlige skud. Der er seks gule eller hvide blomsterblade, som ofte danner et rør, der udmunder i en flosset krave. Bægerbladene er farvede. Frugterne er kapsler med mange frø.

Plantens navn 
Navnet er kendt fra 1540'erne og kommer af latin narcissus, som igen kommer af græsk narkissos, et plantenavn knyttet til sagnskikkelsen Narkissos. Plantenavnet gjaldt dog ikke vore dages narcis, men en art iris eller lilje; måske fra et førgræsk ord, der imidlertid forbindes med græsk narke (= stivnen, lammelse, bedøvelse, hvoraf "narkotika" ) som følge af plantens indhold af bedøvende stoffer.

Arter
Til de mere kendte arter i slægten hører:
 Iberisk narcis (Narcissus cyclamineus).
 Krinolinenarcis (Narcissus bulbocodium).
 Orkidenarcis (Narcissus triandrus).
 Pinselilje (Narcissus poeticus).
 Påskelilje (Narcissus pseudonarcissus).
 Sivnarcis (Narcissus jonquilla).
 Spansk narcis (Narcissus asturiensis).
 Tazet (Narcissus tazetta).

Andre arter

Noter 

Planteslægter
Meritlærer

Uddannelsen til meritlærer (kvinde: meritlærerinde) er en erhvervsrettet videregående efteruddannelse for personer med forudgående kvalifikationer og erfaringer, som ønsker at undervise i folkeskolen. Uddannelsen udbydes under åben uddannelse og indgår siden 2015 også som en del af Teach First Danmarks toårige graduate program.

Uddannelsen består af linjefag, pædagogiske fag og praktik (dvs. praktisk undervisning på en skole) og sammensættes individuelt efter den studerendes forudsætninger og tidligere uddannelse. Uddannelsen varetages af professionshøjskolernes læreruddannelse, der tidligere hed seminarier.

Adgangskrav:
Man skal have gennemført en kandidat-, bachelor- eller professionsbacheloruddannelse
eller være fyldt 25 år og have gennemført en erhvervsuddannelse og have mindst to års erhvervserfaring. Økonomi: Deltagerbetaling ca. 13-18.000 kr. pr. undervisningsfag. Statens Voksenuddannelsesstøtte (SVU) gives under visse forudsætninger.

Eksterne henvisninger 

Stillingsbetegnelser inden for uddannelse
Likoma (distrikt)

Likoma er et distrikt i Malawis Nordlige Region. Det dækker et areal på 18 km², og har en befolkning på 13.000. Distriktet er en eksklave, bestående af to øer, Likoma og Chizumulu, i den mozambiquiske del af Malawisøen. Distriktets hovedby er Likoma.

Malawis geografi
Distrikter
Folkeskolelærer

En folkeskolelærer (kvinde: folkeskolelærerinde) er en lærer/lærerinde, der er uddannet til at undervise i folkeskolen, som er en almen skoleuddannelse, der blev fastlagt i Danmark i skolelovene af 1814. En lærer(inde), der underviser i folkeskolen benævnes tillige kommunelærer (kvinde: kommunelærerinde), medens betegnelsen skolelærer (kvinde: skolelærerinde) både bruges om lærere i folkeskoler/kommuneskoler og på de frie grundskoler/privatskoler.

Folkeskolen omfattede oprindelig 7 skoleår, men i dag 10 skoleår (obligatorisk børnehaveklasse) og med mulighed for et 11. skoleår, 10. klasse.

Uddannelsen foregik tidligere på et lærerseminarium. Disse blev i år 2000 integreret i CVU-strukturen og er siden 2007 foregået på professionshøjskolerne. Det er aktuelt professionshøjskolernes bestyrelser, der afgør, hvor uddannelsen rent fysisk er placeret, og i 2008-2009 er en række lærerseminarier fusioneret. Seminarierne eksisterer således reelt ikke længere.

Folkeskolelærere kan også undervise på private grundskoler og friskoler m.v. inden for de 10 første skoleår (prægymnasial undervisning) samt inden for voksenundervisning til folkeskolens afgangsprøver og folkeskolens 10. klasseprøve (tidl. folkeskolens udvidede afgangsprøve).

På private skoler og friskoler stilles der ikke specifikke krav om uddannelse, men det mest almindelige er, at lærerne enten er seminarie- eller universitetsuddannede.
I offentlige folkeskoler forudsættes den fireårig uddannelse fra en professionshøjskole, men evt. også en uddannelse som meritlærer. I perioder med lærermangel har også ikke-uddannede fundet beskæftigelse. I 2009 var andelen af ikke – uddannede lærere i folkeskolen stigende.

Begynderlønnen for en folkeskolelærer er ca. 25.000 kr. om måneden (2009).

Undtagelsernes muligheder er mange, og som et eksempel herpå kan nævnes danske folkeskoleuddannede læreres beskæftigelse ved Duborg-Skolen i Flensborg, som er en af 48 danske skoler i Sydslesvig, der er nødt til at følge tyske skoleforordninger. Gymnasiet begynder i 7. klasse, men da gymnasielærere lønningsmæssigt er dyrere i drift, varetages timerne på de klassetrin, der svarer til den danske folkeskole, af seminarieuddannede lærere, der så imidlertid i Sydslesvig kan opnå betegnelser som gymnasielærer eller gymnasieoverlærer, og det er altså lærere i gymnasieafdelingen op til 10. klassetrin. I klasserne 11-13 varetages undervisningen af universitetsuddannede kandidater med stillingsbetegnelser som adjunkt eller lektor.

Se også 

Religionsundervisning i Danmark

Stillingsbetegnelser inden for uddannelse
Videregående uddannelser i Danmark
Vest-Indien

Den geografi destination Vest-Indien refererer til flere områder:
 Den vestlige del af Indien
 Vestindien anvendes også som betegnelse for Caribien